Oscar Pistorius-moordverhoor: Verhoor hervat; opsomming van week 1Oscar Pistorius op die vyfde dag van sy moordverhoor, 7 Maart 2014 Foto: Theana Breugem/Media24/Pool (SAPA) Die moordbeskuldigde Oscar Pistorius se verhoor hervat Maandag in die Pretoriase hooggeregshof. ŉ Aantal getuies is verlede week onder uitmergelende kruisverhoor geplaas deur Barry Roux SC, vir Pistorius. Gerrie Nel hou tans die staat se getuienis aan die hof voor ná Pistorius Reeva Steenkamp op 14 Februarie 2013 by sy huis in Pretoria-Oos doodgeskiet het. Pistorius het erken dat hy Steenkamp in die vroeë oggendure doodgeskiet het. Hy voer aan hy het haar vir ŉ inbreker aangesien toe hy vier skote deur ŉ geslote toiletdeur afgevuur het. Die blonde model, wat in daardie stadium sy meisie was, is in die arm, been en kop getref. Sy is op die toneel dood verklaar. Pieter Baba, die hoof veiligheidsbeampte by Pistorius se landgoed wat Vrydag getuig het, het gesê Pistorius het hom telefonies gerus gestel ná bure die veiligheidswagte in kennis gestel het van skote by die atleet se huis. Hy het getuig hy kon iemand hoor huil in die agtergrond. Samantha Taylor, een van Pistorius se eksmeisies, het getuig die atleet het gereeld sy vuurwapen by hom gedra en het met ŉ gelaaide wapen langs hom geslaap. Drie van Pistorius se bure het verlede week aan die hof gesê hulle is omstreeks 03:00 wakker gemaak deur ŉ vrou se hulpkrete, gevolg deur skote. Een van die bure, radioloog Johan Stipp, het gesê hy is na Pistorius se huis om sy hulp aan te bied. Hy het die 27-jarige Pistorius huilend en biddend langs die sterwende Steenkamp aangetref. Drie getuies het ook oor ŉ afsonderlike voorval getuig toe ŉ skoot in die Tasha’s-restaurant by Melrose Arch, vermoedelik deur Pistorius, afgevuur is. Dié voorval het ŉ maand voor Steenkamp se afsterwe plaasgevind. Pistorius het onskuldig gepleit op ŉ aanklag van moord met voorbedagte rade en aanklagte wat verband hou met die oortreding van die Vuurwapenwet. Hy ontken dat hy en Steenkamp voor die voorval baklei het. Nel het aan die hof gesê die staat moet steun op forensiese en omstandigheidsgetuienis, aangesien daar geen ooggetuies beskikbaar is nie. -SAPA Klik hier om die hooftrekke van die hofverrigtinge gratis op Maroela Media te volg.